Den militære enhed Air Transport Wing Aalborg er i øjeblikket voldsomt generet af droner, der flyver ulovligt. Forsvaret frygter, det kan få fatale konsekvenser, hvis de små amatørdroner kolliderer med fly.

Luftrummet over den militære enhed, i folkemunde kaldet flyvestationen, har den seneste tid været udsat for en række ulovlige flyvninger, idet flere små droner og ikke mindst deres ejere bag på det groveste har tilsidesat reglerne for, hvor man må flyve med dronen. Nu slår presseofficer Air Transport Wing Aalborg, Morten Valentin, alarm. Han frygter, det kan ende fatalt, hvis droner og fly kolliderer. - Det er temmelig alvorligt, for man bringer simpelthen andres liv i fare. Sådan tolker vi det, siger Morten Valentin. Inden for militær sikkerhedszone Inden for det seneste par uger har man på flyvestationens radar kunnet se hele fire små droner, der  pludselig dukker op inden for sikkerhedszonen på otte kilometer. - De skal simpelthen bare ikke være der, og det er kun takket være, at vi har reageret hurtigt lige så snart, vi har observeret, at noget er galt, at der ikke er sket noget alvorligt, siger presseofficeren. Det er særligt ved start og landinger, problemerne er opstået - situationer hvor man har været nødsaget til at omdirigerer eller udsætte start. Han understreger, at reglerne for droneflyvning er ret klare, problemet er bare, at der er mange, der ikke kender dem. - Det er ikke de professionelle dronefører, der er problemet, de har styr på sikkerhed og regler, det er derimod mit indtryk, at det er såkaldte amatører, altså folk der anskaffer sig en drone og bare flyver, fordi de kan - uden at have sat sig ind i at der på samme måde som for eksempel i trafikken er regler for, hvad man må og ikke må, siger Morten Valentin. Straf for droneflyvning De aktuelle fire episoder i det militære luftrum er alle meldt til politiet. Og hos Nordjyllands Politi tager man sådanne anmeldelser alvorligt. - Vi ser med stor alvor på anmeldelser om droneflyvning og selvfølgelig er det ekstra alvorligt, når der er tale om gene og fare for lufttrafikken, for det kan få fatale konsekvenser,  siger vagtchef hos Nordjyllands Politi, Poul Fastergaard. Han understreger, at det politiet altid rykker ud og forsøger at finde personen bag dronen, for det er ulovligt ikke at holde sig til reglerne på området. Uanset om der er tale om militære områder eller ej. - Der er mange regler på området, men man har som indehaver af en drone pligt til at sætte sig ind i reglerne, inden man sætter dronen i luften, siger Poul Fastergaard. Vagtchefen bekræfter, at man har modtaget anmeldelser fra Air Transport Wing Aalborg, og der er i en af sagerne rejst sigtelse mod droneføreren. - Vedkommende havde overtrådt så godt som alle regler blandt andet manglende logbog, siger Poul Fastergaard. Hvis man som dronefører overtræder reglerne, vanker der bødestraf. - Tag det alvorligt Hos Air Transport Wing Aalborg er man godt tilfreds med reglerne, som de er i dag. Problemet er ifølge presseofficer Morten Valentin, at for få kender til dem og følger dem. - Vi er ikke ude i, at der skal mere lovgivning, men mit budskab er, at droneførerne skal tage det alvorligt. Vi har indtil nu været heldige og har opdaget dronerne i tide, for det kan gå virkelig galt, hvis en drone rammer ruden på et fly. Tænk bare på, hvad der kan ske, hvis du får et stenslag på din bilrude, og når vi så taler flyruder, så kan det få fatale konsekvenser, siger Morten Valentin. Kræver dronetegn Det er på Trafikstyrelsens hjemmeside, man skal holde sig orienteret. Der fremgår det blandt andet, at man som privat droneføre ikke må flyve i områder, der bruges til beboelse, erhverv eller rekreative formål, eksempelvis sportspladser, sommerhusområder, beboede campingpladser og bebyggede industri- og havneområder. Parker, strande eller andre rekreative områder, der ligger nær bymæssigt område, betragtes også som et bymæssigt område. Trafikstyrelsen oplyser desuden, at flyver man med droner over 250 gram kræver det et dronetegn.